CELEX: 62006TN0416
Language: el
Date: 2006-12-29 00:00:00
Title: Υπόθεση T-416/06: Προσφυγή της 29ης Δεκεμβρίου 2006 — Sumitomo Chemical Agro Europe SAS κατά Επιτροπής

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/43
            
         Προσφυγή της 29ης Δεκεμβρίου 2006 — Sumitomo Chemical Agro Europe SAS κατά Επιτροπής
   (Υπόθεση T-416/06)
   (2007/C 42/76)
   Γλώσσα διαδικασίας: η αγγλική
   Διάδικοι
   
      Προσφεύγουσα: Sumitomo Chemical Agro Europe SAS (Saint Didier, Γαλλία) (εκπρόσωποι: K. Van Maldegem και C. Mereu, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να υποχρεώσει την καθής, ενδεχομένως με διάταξη κατά τη διαδικασία των ασφαλιστικών μέτρων, να προβεί σε διόρθωση του σφάλματος που εντοπίζεται στο παράρτημα I, μέρος A, και να αντικαταστήσει την ένδειξη «0,75 g» με την ένδειξη «0,75 Kg»·
            
         
               —
            
            
               να διατάξει την ακύρωση των εξής διατάξεων της οδηγίας 2006/132:
               
                           Άρθρο 3, παράγραφος 2
                        
                        
                           :
                        
                        
                           
                              «έως τις 30 Ιουνίου 2008 το αργότερο»
                           
                        
                     
                           Παράρτημα I
                        
                        
                           :
                        
                        
                           
                              «30 Ιουνίου 2008»
                           
                        
                     
                           Παράρτημα I, Μέρος A
                        
                        
                           :
                        
                        
                           
                              «στις ακόλουθες καλλιέργειες»
                           
                           
                              
                                          «—
                                       
                                       
                                          αγγούρια σε θερμοκήπια (κλειστά υδροπονικά συστήματα)·
                                       
                                    
                                          —
                                       
                                       
                                          δαμάσκηνα (για μεταποίηση)»
                                       
                                    
                        
                     
                           Παράρτημα I, Μέρος B
                        
                        
                           :
                        
                        
                           
                              «Τα κράτη μέλη ζητούν να υποβληθούν, εντός δύο ετών από την έκδοση των κατευθυντήριων γραμμών για δοκιμές για τη διαταραχή της φυσιολογικής ενδοκρινικής λειτουργίας από τον ΟΟΣΑ, περαιτέρω μελέτες σχετικά με τις πιθανές ιδιότητες της procymidone που διαταράσσουν τη φυσιολογική ενδοκρινική λειτουργία. Τα κράτη μέλη εξασφαλίζουν ότι ο κοινοποιών, κατόπιν αιτήσεως του οποίου η ουσία procymidone καταχωρίσθηκε στο παρόν παράρτημα, προσκομίζει τις εν λόγω μελέτες στην Επιτροπή εντός δύο ετών από την έκδοση των προαναφερόμενων κατευθυντήριων γραμμών.»
                           
                        
                     
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η οδηγία 91/414 του Συμβουλίου σχετικά με τη διάθεση στην αγορά φυτοπροστατευτικών προϊόντων (1) ορίζει ότι τα κράτη μέλη εγκρίνουν τη διάθεση φυτοπροστατευτικού προϊόντος μόνον εφόσον οι δραστικές ουσίες που περιέχει περιλαμβάνονται στο παράρτημα I και εφόσον πληρούνται οι προϋποθέσεις του παραρτήματος αυτού. Η προσφεύγουσα ζητεί τη μερική ακύρωση της οδηγίας 2006/132 για την τροποποίηση της οδηγίας 91/414 ώστε να καταχωρισθεί η ουσία procymidone ως δραστική ουσία (2), καθόσον η οδηγία αυτή i) προβλέπει την κατά περιοριστικό μόνον τρόπο καταχώριση της ουσίας procymidone στο παράρτημα I της οδηγίας 91/414, ii) προβλέπει ειδικές προϋποθέσεις για την εγκεκριμένη χρήση της και iii) περιορίζει στους 18 μήνες τη χρονική περίοδο κατά την οποία ισχύει η κατά περιοριστικό τρόπο καταχώριση της ουσίας αυτής στο παράρτημα I.
   Προς στήριξη της προσφυγής της, η προσφεύγουσα ισχυρίζεται ότι η προσβαλλόμενη οδηγία αντιβαίνει στα άρθρα 1, παράγραφος 1, 2, παράγραφος 1, και 5, παράγραφοι 1 και 4, της οδηγίας 91/414. Εξάλλου, η προσφεύγουσα ισχυρίζεται ότι η προσβαλλόμενη οδηγία δεν είναι συμβατή με το άρθρο 5, παράγραφος 5, της οδηγίας 91/414 και ότι, συνεπώς, η Επιτροπή υπερέβη τα όρια της εξουσίας της εκτιμήσεως.
   Η προσφεύγουσα διατείνεται επίσης ότι η προσβαλλόμενη οδηγία αντιβαίνει στους κανόνες διαδικασίας, καθόσον η Επιτροπή οφείλει να λαμβάνει μέτρα σύμφωνα με τις προτάσεις που υποβλήθηκαν στη μόνιμη επιτροπή για την τροφική αλυσίδα και την υγεία των ζώων και στο Συμβούλιο, χωρίς να έχει δυνατότητα τροποποιήσεως πριν από την τελική θέσπισή τους.
   Επιπροσθέτως, η προσφεύγουσα ισχυρίζεται ότι η προσβαλλόμενη οδηγία παραβιάζει τις θεμιτές προσδοκίες της προσφεύγουσας και αντιβαίνει στις αρχές της χρηστής διοικήσεως, της επικουρικότητας, της αναλογικότητας, της ασφάλειας δικαίου και της ίσης μεταχειρίσεως, καθώς και στις αρχές της εγκυρότητας και της ανεξαρτησίας της επιστημονικής γνώμης. Η προσφεύγουσα διατείνεται επίσης ότι η προσβαλλόμενη οδηγία δεν περιέχει επαρκείς αιτιολογίες, κατά παράβαση της υποχρεώσεως αιτιολογήσεως των νομικών πράξεων.
   Τέλος, η προσφεύγουσα υποστηρίζει ότι η επίδικη οδηγία προσβάλλει το δικαίωμα της προσφεύγουσας να ασκεί εμπορικές δραστηριότητες και, επομένως, συνιστά προσβολή των δικαιωμάτων της ιδιοκτησίας.
   
      (1)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).
   
      (2)  Οδηγία 2006/132/ΕΚ της Επιτροπής, της 11ης Δεκεμβρίου 2006, για την τροποποίηση της οδηγίας 91/414/EOK του Συμβουλίου ώστε να καταχωρισθεί η ουσία procymidone ως δραστική ουσία (ΕΕ L 349 της 12.12.2006, σ. 22).